Heldur Peterson
„Kui suure osa 1990–1992 omandireformide (ümber)jagamise käigus said Sina?“
Teema sissejuhatus ja aktuaalsus
Käimas on taasiseseisvuse taastamise 35. aastapäev ja juba varakult käivitusid taas vaidlused selle üle: Kelle võimuses oli EW taastamine ja kas taastamise võti oli peidus Tallinnas või Moskvas. Nendel nn riigiõiguslikel teemadel on sõna võtnud suur enamik senini ilmunud mälestusi ja ka täna minu eelkõnelejad. Võimu küsimus on ju populaarne.  Isiklikult olin ja olen endiselt seisukohal, et 16. nov. 1988 deklaratsiooni vastuvõtmist oli vahest raskemgi läbi viia võrreldes meie 20. augusti 1991. a omaga. Vahe oli vaid selles, et esimesel juhul läks lõhe läbi kahe (rahvus)keele- teisel juhul rivaalitsemises meie, nö omade vahel, nagu te ka minu eelkõnelejate seisukohtadest kuulsite. Arvan ka, et suur osa lobitööst ja mõistvate sõprade leidmiseks tehti meie rahvasaadikute poolt viimasel rahvasaadikute foorumil Moskvas, kuid siiski otsustav lõppsõna oli Eesti Vabariigi Ülemnõukogul, kes mängis samas, tollal ametlikus pallimänguliigas, näiteks piltlikult rahvusvaheliste reeglite kohaselt korvpalli – mitte laiemale rahvusvahelisele üldsusele tundmatut suvalist või tundmatut mängu.
 Kõiksugu suuremad riiklike tähtpäevade juubelid toovad meie ajakirjanduses välja ümberkorraldustega kaasnevad: nii kaotajad kui võitjad, või siis õigemini öeldes - kunagise ülekohtu kasvõi osalise kompenseerimise ajaratta üle elanud varanatukese tagastamisteni välja. Kuid kes on kõige häälekamad? Keda teab rahva üldsus?
Nn sundüürnike kaitsjad. 
Siin on vahest kõige rohkem artikleid kirjutanud Heimar Lenk, kes tuletas veel sellelgi kevadsuvel meelde 35 aasta möödumist tema arvates ülekohtusest omandireformi alustest, koondnimega ORAS  (sellest tulenesid omakorda ka maa- ja põllumajandus ning teised reformid). Nimetatud autor, Heimar Lenk,  on ka varem, eriti Õhtulehes 25.07.2025. oma lugudega: „Kaotasin kaks kodu, uut eluaset ei antud...“, samas lehes samalt autorilt 15.06.2022: “ Eestlaste jõhker omandireform“. Edasi veel Lenki 12.02.2017. „Käpardliku omandireformi kulud tuleb sundüürnikele kompenseerida“, nimetas et 26 aastat on lubatud kompenseerida üürnikele uue kodu ostmist jne. Sama teema oli populaarne ka pikki aastaid „Kesknädalas“ ja mitmete nn tuntud inimeste kaasused, kus Georg Otsa, Lepo Sumera jt korteriorderid (asustusõigused) läksid vaidlustamisele. Lenk toob veel Sõnumilehes ( 01.10.1998) välja Riigikohtu põhiseaduslikkuse järelevalve kolleegiumi otsuse, kus tunnistati kehtetuks kaks 1997. a tehtud parandust, mis tulenesid põhiseaduse 10. paragrahvist. Siiski arvestati õigusriigi põhimõtetega, milles üks peamisi on õiguspärase ootuse- lootuse printsiip, mis võimaldab loota seaduse kehtimajäämisele. Riigikohus andis tõesti õiguse, kuid see otsus kompenseerimiseks riigilt raha juurde ei toonud. Ka viimaste aastate õiguskantslerid on ligikaudselt sama arvanud. 
Vastuargumendina toob Tiina Jõgeda 12.06.2018 Eesti Ekspressis oma kirjutises „Kas Eimar Lenk on tõesti omandireformi ohver, nagu ta end esitleb?“näite, kus nimetatud ajakirjanik kaitseb endist omanikku Lenki käest oma kodu tagasisaamisel. Asi jõudis kuni filmini „Veremajad “välja. Üks viimaseid arvamusavaldajaid on 09.07.2026. Õhtulehes Tallinna Tehnikaülikooli emeriitdotsent Vello Rekkaro: võimude tekitatud kahju tuleb kohe heastada ja suurelt on esitatud pealkiri:“ Kodutuses on süüdi omandireform“. Viidatakse sotsiaalteadlasele ja Tallinna sotsiaalkeskuse kauaaegsele juhile, Kersti Põldemaale, kes avaldas artikli „Kus on kodutuse tagamaad?“ ja kus näitena tuuakse juba 2006.a. aprillis valminud eluaseme valdkonna tugevuste, nõrkuste ja ohtude SWOT analüüs. Ma ei räägigi siin meie tuntud ja lugupeetud sotsiaalteadlaste tegevust 1965-1990, või viimase 30 aasta jooksul peetud konverentside kogumikest ja konverentsidest- -jätaksime selle kokkuvõtteks ettekande lõpus. Tõin siia just nimelt tuntumate üksikisikute näiteid, kuna see on nähtav igapäeva ajalehtedes meie kaaskodanike silmade all. 
Nüüd aga omanike kaitseks.
 Siin astub korduvalt välja notar Priidu Pärna, kellel ka mitmeid artikleid Õhtulehes jm. Peab ütlema, et endiste omanike poolt olevaid kirjutisi on olnud kogu aeg vähem ja ka selle juubeliaasta künnisel.
Varasemalt oli ka kolmaski, vähemarvulisem seltskond ja suund. 
Siin oli tuntuim akadeemik Anto Raukas, kelle esivanemate ilus talu jäi Tartu Raadi sõjalennuväe aladele. Tema ja ta mõttekaaslaste seisukohad on kokkuvõtlikult raamatus „Kõik on võrdsed, aga mõned on võrdsemad “. Samalaadseid kirjutisi oli ka ajakirjas „Kultuur ja Elu “, kes ei olnud rahul ühegi ühiskondliku lahendusega.
Kuidas 35 ja enamgi aastat tagasi toimunu on nüüd kaasteeliste poolt kajastatud?
Vahetult enne tänast konverentsi toimusid Ignar Fjuki eestvedamisel Kuku raadios sari „Uue Eesti sünnist “, milles meie kaasteelised analüüsivad ja meenutavad aegu pea 10 aasta vältel nn perestroika ajast kuni 1990. aastate keskpaigani, millal toimusid meie elus otsustavad ja murrangulised sündmused, demokraatliku sõnavabaduse ja riikluse taastamine ning tähtsamate riiklike seaduste käivitumine. Olen igati nõus saates esinejate poolt väljaöelduga, kuid kahjuks ei olnud teemaks iseseisvuse taastamisega kaasnev veel teinegi väga tähtis valdkond – omandireformi läbiviimine. Küll aga olid Ignar Fjuki saates esinenute hulgas kolm omaaegse nn ajutise „Omandi ja maareformi komisjoni “liiget, kelledest  kaks omandi küsimusi üldse ei puudutanud. Kõige terasem oli saatesarjas omaaegse Savissaare valitsuse justiitsminister Jüri Raidla, kes lisaks riigiõiguslikele seisukohtadele tõi ainsana välja Ülemnõukogu 30. märtsi ja 08. mai 1990. a otsuste tähtsuse ka omandireformile, mis andis aluspõhja või vundamendi omandi taastamisele, uute omanike tekkele ning rahvale kindlustunde andmiseks oma kodu näol. Jüri Raidla meenutas, et ilma selle aluspõhja loomiseta oleks mõeldamatu olnud NSV Liidu õigusruumis ja ENSV nime all hakata tegelema omandi- ja maareformi vms teemadega. Riiklikus küsimuses me küll 30. märtsil 1990 deklareerisime oma eesmärki ja tahet, kuid de facto olime välispoliitikas seotud kätega n-ö viimse vindi peal õiget momenti ootamas. Küll aga saime tegelema hakata siseriiklike küsimustega. 
Ma ütleksin, et aeg enne kauni liblika  enne 20. augusti 1991 vabaduselendu oli küpsemiseks väga oluline, nn väliselt tagasihoidlik  kookoni küpsemiseks vajalik tsükkel, mille ajajooksul võeti vastu väga suur hulk seadusi ja otsuseid. Üheks vajalikumaks oli omandireform kui üheltpoolt õigustühiseks tunnistatud ülekohtu taastamine- teisalt aga nõukogude okupatsiooni ajal loodud varade aus jagamine erastamise näol nii meie kodanikele ja paratamatult siin aastakümneid elanud mittekodanikele.
 Ülemnõukogu XII koosseis võttis vastu 29.03.1990–29.09.1992 oma 84 (76+8) istungjärgul 155 seadust, 23 deklaratsiooni ja avaldust ning 483 otsust. Lisaks veel Ülemnõukogu Presiidiumi seadlused, otsused, avaldused, mida oli üle 700. (Statistikat ja ülevaateid, 2013)
 

Tähtsamad arvudest olid seadused ise ja nende sisu, sest just Ülemnõukogu poolt vastu võetud seadused lõid tugeva seadusandliku baasi Eesti Vabariigi kui õigusriigi eksisteerimiseks.
Omariikluse alustalaks on omandi küsimus, Vana-Rooma aegadest peale on primaarseks hoone, rajatise, põllu/metsa jms kultuuri alune maa. Meil aga oli kohe 1940.a. okupatsiooni alguses 23. juuli Riigivolikogu otsusega maa kuulutatud üldrahvalikuks omandiks. Selleks pidime XII Ülemnõukogu 16. mail 1990 koheselt vastu võtma otsuse: „Eesti valitsemise ajutise korra kohta “, milles Eesti riigivõim, valitsus ja prokuratuuriorganid lahutati NSV Liidu omadest. 
Maa üldrahvaliku ainuomandist loobumise võttis Ülemnõukogu vastu 21. juulil 1990, millel oli järgmine eesmärk: ettevõtluse arendamine, omandi privatiseerimine ning ebaseaduslikult võõrandatud vara endistele omanikele või nende õigusjärglastele tagastamine või kompenseerimine. ÜN otsusel poolthääli 72, vastu 15, erapooltuid 4. Huvitav on see, et põhimõtteliselt sama otsuse võttis samal päeval ka Eesti Komitee, s.t. et nn õhtune vahetus toimis.

Nõukogude aja põhipostulaadid tühistati- aga kuidas minna edasi? Kuidas ebaseaduslik muuta tagasi seaduslikuks, sest peale võimetekohase tagastamise oli omandit vaja seaduslikult jagada võimalikult laiemale kandepinnale ka 50 aastaga suuresti muutunud ühiskonnas.
See oli küll deklareerimine, kuid mis saab edasi?
Esimese katsena püüdsin Maaelu komisjoni esimehena 1990. a kevadel prof. Vilma Kelderi ja Paul Varuli kaasabil ette valmistatud ning EV Valitsusest- s.t. Põllumajandusministeeriumist läbi käinud maareformi aluste seaduse eelnõud suures saalis läbi vedada – aga ei õnnestunud. Ühtedele tundus liiga ettevaatlik- teistele aga mitte radikaalne. Siin võis põhjuseks olla ka Põllumajandusministeeriumi poolt lisatud (võib isegi öelda, et provokatiivne) punkt, et koheselt võib hakata  maad müüma kuni välismaalasteni välja. Veel aastaid hiljemgi hoidsid edaspidised Riigikogud selles osas kainet mõistust). Mäletan, et Ülemnõukogu üks juhtiv jõud ütles pärast minule otse: „Tead Heldur, senikaua kuni see mees on peaminister, ei taha ma, et midagi liiguks“. Olin jäänud lausa mitme tule vahele ja võtsime suveks aja maha. 

Põllu-ja metsamaa moodustab küll iga riigi üldpindalast enamiku, kuid arvuliselt on palju rohkem elamuid –ja tööstushooneid, mis vajasid nn Rooma õiguse kohaselt primaarsena enda alust pinda või teenindusmaad. Viimane aga oli ENSV-s üldrahvalik omand, mille tagasikerimiseks tuligi kõikidel aladel alustada maast. Seega oli see palju laiem kui Maaelu komisjoni teema. Kuna XII Ülemnõukogu Eelarve- majanduskomisjon tõukas ilmselt suure töökoormuse tõttu need omandireformi olulised ja väga mahukad küsimused ära, siis hakatigi otsima teisi lahendusi. Initsiatiivi tuli Õiguskomisjonist ja EMKE –st, moodustamisel oli fraktsioonide vaheline grupp, mispärast jäi asi venima- ma täpselt ei tea. Siis aga käivitati Eelarve- majanduskomisjoni poolse initsiatiiviga Ülemnõukogu poolt 25.04.1991 otsusega Ajutine omandi- ja maareformi komisjon, mis lähtus EV Ülemnõukogu 1990. a 25. märtsi otsusest. Sinna määrati Ülemnõukogust mitmete parteide ja huvigruppide poolt delegeeritud liikmed. Teine pool komisjonist olid kõrgemad valitsuse ja maa-ameti esindajad kuni riigipangani välja. Personaalselt oli komisjoni liikmed seaduses nimetatud alljärgnevas järjestuses: Kaido Kama (komisjoni esimees), Jaak Allik, Illar Hallaste, Jaak Jõerüüt, Kalju Koha, Klavdia Sergij, Heldur Peterson, Aldo Tamm, Nikolai Zolin, Valter Aasmäe, Ardo Komratov, Ivar Odrats, Jüri Raidla, Erik Terk, Liina Tõnisson, Raivo Vallner, Raivo Vare, Siim Kallas, Paul Varul, Indrek Koolmeister, Mihkel Oviir. Nimetatud seaduse 2. punkti kohaselt oli:“komisjoni ülesandeks omandi- ja maareformiga seotud projektide ja seaduseelnõude arutamisel ühtlustatud seisukohtade väljatöötamine ning arutelu käigus laekuvate ettepanekute läbitöötamine “. Punkt3 nägi ette „ ajutise komisjoni koordineerimise eelarve- ja majanduskomisjoni kui juhtiva komisjoniga “.Kompromissiks või torpedeerimise vältimiseks Eesti Komitee poolt pakkus  Eelarve- majanduskomisjon töögrupi etteotsa Kaido Kama, valitsuse poolt oli põhiliseks eestvedajaks ja ennastsalgavaks hingeks väga selge diktsiooniga Mihkel Oviir. Viimane viis läbi töögrupi istungeid, korraldas detailide kohta hääletusi ja valmistas igaks järgmiseks komisjoni istungiks ette parandustest tulenevad uued variandid. Mihkel oskas kergesti lepitada erinevaid osapooli ning leidis pea alati kompromisse. Patiseisu jäänud ja olulisemad parandusettepanekud läksid siiski Ülemnõukogu suurde saali vastavate seaduspunktide vahehääletamistele. (Mäletan, et maareformiseaduse vahehääletusel suures saalis peatasin suurfarmide karjamaade tagastamise küsimuse, taotlesin seda - juhul kui endise maaomaniku õigusjärglane ise ei erasta töötavat ja loomi täis farmi, siis peab farmi pidajal olema karjatamise õigus teatud arv aastaid, tollal ja ka 15 aastat hiljemgi peeti meil lehmi suvel veel karjamaal, võrdlesin olukorda samaga- kui Hansalinn peaks loobuma oma sadamast).

Kuigi Omandi- ja maareformi komisjoni väline nimi oli „ajutine“, töötati väga intensiivselt, näiteks hommikul 8.00–10.00 – see oli enne hommikust istungit suures saalis või siis peale kella 16.00 kuniks mõistus veel võttis. Üsna sageli ei saanud nädalavahetustel kojugi, siis käis töö linnast väljas valitsuse puhkebaasis, mis hiljem muudeti piirivalve õppekeskuseks. Vaimne koormus oli minul kohati suuremgi kui Maaelu- kui põhikomisjonis töötades. Peab ütlema, et pea kõik Ülemnõukogust delegeeritud 9 liikmest kuni Nikolai Zolinini välja, olid väga hoolsad kohalkäijad. Seda ei saa küll kahjuks öelda valitsuse ja maa-ameti poolt saadetute kohta. Mõnda isikut, kes paiknesid nüüdseks ajalukku läinud ja mitut korda konverentsidel esitatud ajutise omandi-ja maareformi töörühma nimekirja lõpus, ma ei näinud kordagi, mõnesid aga korda paar. Näiteks südikale Liina Tõnissonile ei meeldinud, et meie komisjon ei arvestanud tema poolt pakutuga ühes või teises suunas, käis mõne korra, seejärel vihastas meie peale ja enam ei tulnudki, nii ka mõni teine valitsuse poolne esindaja. Hilisemast aga teame enamat. Mäletan, et nii mõnedki kõnelesid rahva ees üht- pärast aga teist. Seevastu aga valitsuse poolt üksikud esindajad nagu eespool märgitud Mihkel Oviir, Jüri Raidla, peaministri nõunik Valter Aasmäe (ja mitte liikmena ka Kalev Kukk) ning Tartu Ülikooli professor Paul Varul ja mitteliikmena prof. Vilma Kelder andsid nõu ja töötasid mitme eest. Tartust käies vedasin viimatinimetatutele eelnõude variante  (mittesuitsetajana viimati nimetatud professorile ka oma talongi alusest ostunormist isegi sigareid) ja tagasi, Tallinnasse tulles tõin nende poolt normitehniliselt parandatud eelnõusid. Sama oli ka hiljem EPA ja Juhtimise Kõrgema Kooli meeste poolt väljatöötamisel oleva Põllumajandusreformi seadusega. Tollal ju e-kirju ei olnud ja faksimasinadki olid vaid ülikoolide rektorite raadiuses.
Millest võtsid omandi- ja maareformi komisjoni liikmed eeskuju, teavet ja kogemusi?
Siin oli liikmetel erinev taust, päritolu ning maailmavaade ning kohustus selle nimel mida olime rääkinud rahvale valimisvõitluse ajal. Kuigi ise ma ei ole sotsioloog, huvitusin filosoofilistest küsimustest, eriti tudengipõlves, hiljem cand. min. eksamite kaudu. Midagi varem kostus Tartu peal teaduslikust rahvaküsitlustest Ülo Vooglaiu sotsioloogialaboris (Nüüd on selle kohta ilmunud kokkuvõtlik raamat:“Vabaduse labor “, 2025). EPA filosoofia õppejõu, dots. Asser Murutari töögrupi poolt oli välja töötatud sovhoosi-kolhoositöötajate küsitluseks väga põhjalikud vihikukomplektid sadades koopiatrükistes. Nendes olid esitatud iga süsteemselt esitatud küsimuse kohta mitmed vastusevariandid. Vastupidiselt oma sügavamale spetsialiseerumisele ja põhiliselt aretus-ja geneetika alastele diplomitööde juhendamisele, andsingi ühele parimale üliõpilasele, Ragne Madissonile suure paki neid vihikuid, mida ta Pärnu raj. „Edasi “kolhoosis praktika jooksul küsitlustena läbi viis ning sellepeale edukalt diplomitöö kaitses. Anonüümne küsitlus näitas maainimeste tegelikke mõtteid ja eesmärke. 
 Olin tegelenud omandi küsimustega juba varemgi. Nimelt pidasime 1989. a kevadel Tartu (Eesti) Põllumeeste Seltsi taastamise esimesel aastapäeval Tartu Maavalitsuse saalis maha konverentsi teemal: „Kellele kuulub maa Eestimaal?“. Kuna minul oli mõne nädala pärast põllumajandusteadlase kandidaaditöö kaitsmine Venemaal, siis kogumiku toimetajana ei olnud mul ettevaatuse huvides võimalik oma nime koostajana lasta trükkida, seetõttu võttis vastutuse enda kanda prof. Ülo Oll. Hiljem saime teada, et olime sellenimelise aastakonverentsiga lasknud põhja koostamisel olnud ja nn kolhoosikorda kindlustava maaseaduse. Pärast kandidaaditöö kaitsmist tulin Venemaalt kohe tagasi ning alustasime Tartu Põllumeeste Seltsis taluseaduse tegemist, kaasa lõid väga paljud minust põlvonna jagu vanemad EPA ja TRÜ õppejõud ja teadlased, tegutsesime eraldi töörühmades ja koos. Meie töörühmale oli alternatiivseks TRÜ dots. Lembit Saarniidu töögrupi variant. Võitjaks osutus n-ö meie, s.t. TPS-i variant, kus mõtete kogenum kirjapanija oli maj. tead. kand. Mati Tamm. Normitehnilisest küljest andsid mõtetele nö normitehnilise skeleti või struktuuri professorid Vilma Kelder ja Paul Varul, peale minu oli neljas eelnõu autor tollase põllumajandusministeeriumi jurist oma grupiga. Metsatukkades, alevitest eemal, olid juba salaja 2–5 lehmaga esimesed laiendatud individuaalmajapidamised  tekkinud juba varem. Julgust andis Eesti NSV Ministrite Nõukogu 1989. a määrus “Massirepressioonide läbi kannatanute vara tagastamise ja kahju hüvitamise kord “, mille käigus Indrek Toome valitsus hüvitas kahju ühe talu kohta 15 000 rubla. (Olgu mainitud, et uue Žiguli ametlik hind oli 5,5-7,5 tuhat rubla, enimlevinud Belarus traktoril 6 tuhat ja 5 m heedriga kombainil Jenissei 8 tuhat). Nüüd sõltus inimesest- kui suure osa ja kuhu ta oma rahast paigutas. Peab ütlema, et kahjuks enamik omal ajal Siberist tagasisaanutest otsustas 1950. aastate keskel linna kasuks, vähesed said tagasi oma talumaju – ja sedagi ilma aitade ning lautadeta, sest viimased olid kolh/sovh poolt kasutuses peamiselt noorloomalautadena. Elumajad olid paljuski läinud heausksete uute elanike kätte- nad olid ostnud selle külanõukogust või majandist peremeheta varana ning selle korda teinud või vähemalt kättesaadava eterniitkatustega edasisest hävingust päästnud. Nendel endistel omanikel, kus uusasukas ei olnud viitsinudki maja ostu vormistada, vedas rohkem, nn endised said elumaja omandiõiguse tagasi. Ka selles osas oli muudatusi: näiteks käis nõukogude okupatsiooni ajal pärimine kolhoosipere viimase liikme järgi, sellisel juhul isegi kui talu oli meesliini omand – siis reeglina elasid naised kauem ja 35-50 aastat tagasi läks elamu vallasvara pärijana  tihtilugu  omal ajal sinna perenaiseks võetud naisliini, st uutele pärijatele. Kuna olime 1989. a veel NSV Liidu õigusruumis, siis mitte mingisugust maa tagastamist või erastamist ei oleks läbi läinud, kasutasime ENSV Taluseaduses igipõliseks kasutamiseks andmise varianti 99 aastaks, seaduses eristasime kahte varianti: vana talu taastamist või uue loomist. Lähtuda tuli juba olemasolevatest hoonete valdajatest ja vanadel kaartidel olemasolevatest talu piiridest. Meil ei olnud need enne 1940. a kasutusel olevad talude kaardid Saksa DV eeskujul tindiga üle valatud. Endine maaomanik sai meie eelnõu kohaselt kaks aastat aega otsustamaks kas hakkab ise talu taastama või annab allkirja uute omanike kasuks. Kahjuks meie eelviimane Ülemnõukogu 06. dets. 1989. a seda nüanssi seaduse vastuvõtmisel ei arvestanud ja sellepärast tekkisid mõned talud uuestirajamisel sinna, kus endise taluomaniku järeltulijad maa eraomandisse minnes vaidlustasid. (paar aastat hiljem, juba viimase Ülemnõukogu poolt vastu võetud maareformi seadusele, lisandus sinna heausksete kodudele 2 ha suuruse õuemaa erastamise õigus ja uue talu rajamisel kuni 20 või enamgi ha maad EVP hinnaga). 

Kuigi hiljem Taluseadust tagantjärele selle põhjuse puhul kritiseeriti, väitis ka Kaido Kama lõpuks sedasama. Vastates küsimusele: kes võitsid- kas endised või uued omanikud, vastas ta: maa ja omandireformis tuli lähtuda ikka olemasolevatest elamutest ja tootmishoonetest (K. Kama, 2021)
Täpsemalt on mul sellest kõigest kirjas 2008.a., nüüdselt nimetatavas 20. Augusti Saalis, tollal küll rahvusvahelisel konverentsil „Riikliku iseseisvuse taastamine parlamentaarsel teel aastatel 1990-1992, oma ettekandes“ „ Mida oli õppida varasemast ja mida kasutasime Eesti põllumajandus- ja maareformiseaduste tegemisel “, see on trükitud lk 174-187, 20. augusti Klubi poolt välja antud eelpoolnimetatud kogumikus. Seega edaspidi ma eraldi maaelu küsimustes siinses kirjatükis maareformi detailidesse ei lasku, vaid puudutan maad kui kõige tähtsamat- primaarset omandit kõikides eluvaldkondades ja toon näiteid, mille alusel tegelik elu vajas lahendusi.  
Endiste omanike ja nende järeltulijate elukohad ja tegevusalad olid muutunud. Põllumajandusministeerium pidi välja töötama määruse maade ülekandeks või asenduseks, arvestades väärtust ja vahetuskoefitsiente. See asi aga ei liikunud vajaliku kiirusega. Võrdsemast võrdsemad püüdsid seda aega ära kasutada näiteks üksühele Läti piiri äärse maa ülekandeks Tabasalu mändide alla mere äärde. 
Kuidas siis jääb ettekande pealkirjas kõlava, nn iga inimese võrdse osa ja võimalusega?
Siin tooksin ajaleht Edasi 26. juuni 1990 artikli „ Igaühele oma(nd)“, autorid Liia ja Uku Hänni, Henn Mikkin, Jaan Pilt ja Mart Rahi, selles oli esitatud rahvakapitali idee põhimõte, millel oleksid rahalised ekvivalendid ehk osakud. Sama põhimõtet korrati 1. augustil 1990. EMKE keskvolikogul.

Kuigi ÜN-s oli lahenduseks väärtuste nüanssides erinevaid seisukohti, tundus siiski, et enamik soovib esmalt omandi tagastamist, mida oli käegakatsutavalt lihtsam hinnata, Valitsusele aga avaldasid survet enamasti riiklike suurettevõtete juhid, et n-ö jalg vahele saada- kui mitte öelda, et käsi ette panna.
Millisest olukorrast lähtusime?
Väga laia pärijate ringi kasutamise osas on ÜN-i omandireformi aluste seadust väga laialt kritiseeritud, osutus ju see meil laiemaks, kui ennesõjaaegne või nõukogude ajal kasutatav. Vastaksin siin ka täna minu tollase mõtteviisiga: paljudes Eesti piirkondades nagu Narva, Paldiski või kogu Virumaa meil eestikeelset elanikkonda ei olnud järgi jäänudki- siis sealse omanikkonna taastamisega oli põhjust ka sinna tagasi minna. Paljud suguvõsad olid ka Siberiaastatel suures osas hävitatud- hea kui nendel veel keegigi alles oli.
Öeldakse, et vanakuri peitubki nüanssides. Selleks ongi vaja teada meie ajalugu täpsemalt. 
Näiteks koos Jaak Jõerüüdiga toetasin ma nn järelümberasujate, peamiselt Vormsi ja Ruhnu rannarootslasi, kes 1940. a 17. juuni täieulatusliku okupatsiooni algusajal olid veel siin kuni 1943.a. lahkumiseni, kui Carl Mothander Rootsi Kuningriigi ja saksa okupatsiooniesindajate kokkuleppel sai õiguse rannarootslaste ümberasustamiseks. Eelduseks oli, et rannarootslased annaksid talu liha-ja piimanormide täitmiseks üle siia Venemaalt, Oudova tagant, veel 1930.-tel Siberisse küüditamisest pääsenuile ja 1943/44 siia evakueeritud eestlastest peredele. Siit tuli ka nüüd meil idee kompromissiks, et vanu hooneid omav nüüdne uus omanik saab 2 ha õue(aia)maad või talu moodustamisel kuni 20 ha. Ligikaudselt suurema osa või poole maad sai nüüd endine rannarootslane, kes pidi tagasi tulles soovi korral oma esivanemate ülejäänud maale uue elamise ehitama.  Sama kompromiss oli kasutuses laienedes kogu Eesti maareformiseadusesse. 
Siin peaks tooma veel ühe erandi, kus tulevad kõne alla nn sakslastest(või Saksa passi hankinud eestlase) järelümberasujad, kes ei olnud teinud Eesti Vabariigiga vara kompenseerimise lepingut enne meie okupeerimist 17. juuni 1940. a seisuga, kuid said siit veel minema enne 22. juunit 1941. Teinegi erand. Peamiselt Tartu Ülikooli Õigusteaduskonna õppejõudude poolt ette valmistatud eestlaste ja ingerlaste ümberasustamine 1943/44 sakslaste poolt okupeeritud Leningradi alt ja Oudova ümbruse viiest rajoonist tõi siia Mustvee ja Võõpsu sadamate kaudu tuhanded eestlased, keda ei oldud veel 1930. aastatel veel seal hävitatud või Siberisse või Tadžikistani küüditatud. Sama analoogselt Karjalast evakueeritud soomlastega, pandi Peipsi tagused eestlased peamiselt Lõuna-Eesti taludesse teenima. Vahe oli selles, et Soomes tehti ümberasujatele suurematest taludest lõikeid kuni uute maaomanikeni välja, siin aga saksa ajal mitte. Põhjus oli selles, et Saksa okupatsioonivõimud ei tagastanud 23. juuli 1940. a äravõetud maaomandit, küll aga kasutusõigust isegi 1940. piiratud 34 ha-st suuremana, nii et mõnedki 1940. a uusmaasaajad pandi seina äärde. Kuna kord juba ellu jäänud Venemaa eestlasi siin 1949. a enamasti reeglina ei küüditatud, siis neist ajutiselt taludesse paigutatutest saidki tihtipeale uued heausksed kolh/sovhoosi töötajad, kes hiljem majandist või külanõukogust talumaja ostsid kasvõi sümboolse raha eest. Meie komisjoni Maareformiseadusega saigi ka nende probleem analoogselt rannarootslastega lahendatud.
Teatavasti 1939/40. aasta, peamiselt sakslastest ümberasujatele, kes olid EW-ga teinud rahalise väljamakse lepingud enne 17. juuni 1940 totaalset okupatsiooni, me siia jäänud vara ei tagastanud, kuna Saksamaa ja NSVL salalepingu kohaselt toimuski meie riikluse likvideerimine.
Siin peabki tõdema, et põllumajanduses või maaelus tervikuna õnnestusid kompromissid rohkem kui linnamajades endiste omanike ja heausksete (riigi)üürnike vahel. Erinevalt uutest maamajade omanikest ei olnud linna nn riigiüürnikud neid kortereid välja ostnud ega ka kooperatiive moodustanud. Siiski peab nentima, et Maareformi seadus ei olnud sünkroonis Põllumajandusreformi seadusega nii hästi kui see toimus Lätis.
Meile käisid nõu andmas ka mitmed Lääne-Euroopa ja isegi USA ametnikud ja poliitikud. Eriti huvitav oli asjaolu, et valgenahalised andsid nõu rohkem vasakpoolsemas- ja mustanahalised parempoolsemas suunas.
See kõik oli eeltöö ja taust omandi alaste seaduste tegemisele.

Siiski õnnestus Eesti Vabariigi omandireformi aluste seadus 13.06.1991. aastal vastu võtta. Seaduse I osas on üldsätted, II osa on õigusvastaselt võõrandatud vara tagastamine ning kompenseerimine, III osa on munitsipaliseerimine, IV osa erastamine ja V osa taasriigistamine. 35 aasta kohta leidsin 49 seaduse parandust, viimane neist 02.12.2025, mis jõustus 01.01.2026.
Tegelik erastamine sai hoo sisse alles Eesti krooni käibeletuleku ajal. XII Eesti NSV/Eesti Vabariigi Ülemnõukogu tegi ära meeletult suure töö omandireformi küsimustes, mis on kahjuks jäänud üldriiklike poliitiliste seaduste varju. Jätsime ju VII Riigikogule vaid Asjaõigusseaduse, et senikaua kui nad oma ametikohti jagavad, saavad n-ö ajujahutuseks selle seaduse eluliselt rakenduslikke külgi kaalutleda.
Uuel valitsusel oligi seoses krooni tekkega kiire vajadus hakata tegelema kodanike ja mittekodanike n-ö tööosakute jms. Arvestati, et vähemasti 1992. aasta seisuga oli täiskasvanud Eestimaa elanik töötanud 20–30 aastat, mille sisse loeti ka õppimised kõrgkoolis, laste kasvatamine ning isegi teenistus Nõukogude Armees. Sellisel juhul tuli keskmise tööinimese staažilt 6000–9000 krooni väärtuses EVP-sid. Võrdluseks esimesel juhul oli võimalik erastada 20 ruutmeetrit elamispinda- teise summa puhul isegi 20 ruutmeetrit. Kui liita mehe ja naise EVP-d kokku, siis sai keskmist tüüpi 2–3 toalise, riigi majas oleva korteri erastada ilma juurdemaksuta. Probleem kerkis neil, kes olid nn sundüürnikud ja ei saanud oma EVP-sid siin käiku panna, samuti neil, kes olid suure vaevaga pidanud ise välja ostma kooperatiivkorteri või koguni ehitanud individuaalelamu. Ka viimastel kerkis küsimus: kuhu paigutada oma EVP-d? Tegelikult oli loetelus riigimajades elanud inimestel suur ajalooline võimalus saada kõige väärtuslikuma, st- oma kodu omanikuks. Selle saavutusega paistsime silma terves Euroopas jm. Ei ole saladus, et näiteks Suurbritannias, Iiri Vabariigis jpt kohtades on pidanud töölisklass elama põlvkondade viisi üürikorteris ja võibolla oma eluviisi ja valitseva mentaliteedi tõttu ei ole seal enamat tahetudki. 
Peagi hakkasid selguma EVP-de turuhinnad, nende ekvivalent maa hinnas jne.

Turumajanduse tasakaalustamiseks pakuti 1 RKO- aasta eest 300 EVP ehk 20 ruutmeetrit ehituskrundi alust maad. Muidugi maa väärtus oli ülimalt erinev näiteks Pirita kruntide all võrreldes näiteks Obinitsa ääremaal. Kuna üldisemal juhul ei erastatud elamu maja all asuvat krunti, et seda kohe rahaks teha, siis võetigi aluseks keskmine. Näiteks turuhinnaga Pirita maja aluse krundi väljaostmiseks oleks pidanud inimene end n-ö surnuks laenama ja seda mitte üksnes ühe põlvkonna kohta. Oli ka võimalik hoonestusõigust kasutada, kuid see sarnaneb rendile ning pole pikemas ajas perspektiivikas. RKO-kaarte pikendati 31. märtsini 1996. a EVP-d planeeriti kasutada 1998. a lõpuni. Vahepeal langes EVP turuväärtus 15% tema nimiväärtuse hinnast ja levisid kuuldused, et maa erastamise eest tuleb maksta otse kroonides, sest 85% jäi/oli katteta. Eks õigusjärgsetele kompenseerimise kohustus ja suurettevõtete erastamine alla tegeliku hinna jättis siin oma jälje. Ka Petserimaa ja Narva-taguste maade kompenseerimine nõudis oma osa.
Piirkondlikke omapärasid omal ajal ei kajastatud, kuid siiski peab tõdema, et suuremate tööstuslinnades oli tollal veel vanemaid inimesi, kes said ka rohkem tööosakuid. Õigusjärglastele rohkem vara aga tagastati enam Tartu- ja Viljandimaal, kus ka enne okupatsiooni olid rikkamad talud.
 -Laiemalt arvatakse, et omandireform tuli majanduslike ning poliitiliste eesmärkidega toime. (See oleks vaade makrotasandi seisukohalt).
-Toimus kiire üleminek turumajandusele, millele andsid aluse 1991. a Omandireformi aluste seadus ja 1993. aasta Erastamisseadus, eraomandi kaudu arenes kiirelt ettevõtlus, mis on aluseks kapitalistlikule turumajandusele.
-Omanike ühiskonna kaudu keskklassi tekkimine. EVP-de abil läbi viidud korterite erastamine tegi Eestist Euroopa ühtedest kõrgema kinnisvaraomanike osatähtsusega rahva, ühtekokku üle 80% elanikest said omanikud, mis andis kindlustunde ja tagatise nii kodanikele kui tõmbas pingeid maha n-ö Lasnamäelaste ja Virumaal arvukate mittekodanike hulgas. Avas tee esmasteks hüpoteekideks.
-Majandusliku ebavõrdsuse vähendamine. Võrreldes teiste sovjeti aegsete nn liiduvabariikidega oli meil vähem oligarhide teket. Väliskapitali, eriti Põhjamaade kapitali kaasamine tõi demokraatlikuma töökultuuri, hoidis tööpuuduse minimaalsel tasemel, arvestas tööandjate ja töövõtjate, ametiühingute ja kollektiivlepingutega. Põhjamaade eeskujul rajati omavalitsuste poolt arvukalt hooldekodusid jms.
Paratamatult kaasnes ka sotsiaalne ülekohus ja kaotused (see oleks vaadeldav mikrotasandi seisukohast)

-Ühiskonda lõhestasid ühelt poolt üllad põhimõtted restitutsiooni näol, mis tegelikkuses mõnikord vastandusid uue ebavõrdsuse tekitamisel seoses sundüürnike tekkega. Tekkis ebavõrdsus korteriturul. Tartu Annelinnas või Tallinna nn mägedel tuli korteriomand kätte “justkui muidu “, teisalt jällegi algas sundüürnikel võitlus väljatõstmise, rendihinna lisamise ja omanike teiste nõudmistega. Arvatakse, et koguni 80 tuhat perekonda jäid ilma õigusest erastada korter EVP-de eest. Ka perekondade ja suguvõsade siseselt tekkis palju vaidlusi omandi jagamisel. . Paljud sotsioloogilised uuringud (peamiselt prof Erik Terk ja tema koolkond) näitavad, et need teravad vastuolud kriibivad inimhingesid veel seniajani ja loodaks vaid, et aeg annab arutust. 
Kõik toimuv või mitte toimuv sõltub inimese enda või rahvaesindaja elukogemusest.
 Võtame kasvõi Haapsalu raudteerelsside mahaäritsemise või informeeritud isikute poolt Kagu-Eesti piiri äärsete maade kokkuostmise võileiva raha eest ning siis edasi riigile müümine raudtee sorteerimisjaama või piiritaristu ehitamiseks. Pole mõtet meelde tuletada erastamisagentuuri mõjutamist poliitikute poolt isegi saareosade erastamisel, kes hiljem võibolla said „vaevatasu eest “pileti ümbermaailma reisile. Üks suuremaid oli Maa-ameti maadevahetuse skandaal. Arvuliselt kõige enam rikkumisi toimus vallavalitsuste ja volikogude vaikiva mugavuse või sihiteadliku tegevuse või ka mittetegemise- viivituste kaudu. Näiteks käesoleva kirjatüki autori enda Haaslava/Kastre vallas oli maanõunik väga palju aastaid kahel toolil, sai vallast palka nõunikuna ja samal ajal pidas mitme maamõõtjaga erafirmat, koondas vallas enda kätte mõnelt isikult ligi paarikümne kinnistu tagastamise ja erastamistoimiku ning andis töö oma isiklikule firmale. Niimoodi mitmeid sadu toimikuid kantimise juures läksid kaduma elanike avaldused jt dokumendid, aastateks veninud väljamõõtmistes osutus määravaks järjekorrast tulenev ajategur, sest sellal ju muutub kinnistu ümbruses loodus ning lisanduvad uued seadusmuudatused ja ametite määrused, mis võivad lõpptulemuse pöörata hoopis teises suunas.
Kahjuks ei suutnud maalt pärit ajutise omandi ja maareformi komisjoni liikmed mitte kuidagi teistele komisjoni liikmetele selgeks teha ennesõjaaegsete piima-liha-muna-kartuli-metsa-turba jt töötlemisühistute jagamatu ühisvara tagastamise vajadust. (Kuigi tagastasime üliõpilaskorporatsioonide, kirikute jt analoogsed varad). Tegime küll Ülemnõukogu Presiidiumis enne seda n-ö otsa lahti poliitilise otsusena pankrotti mineva Tartu Piimakombinaadi alt endiste Põltsamaa, Palamuse ja Jõgeva Piimaühistute vara tagastamisega juba 1990. a suvel, mis jäid tegutsema ja mille alusel tekkis seniajani Paide uue edukalt tegutsenud piimaühistuni välja. Alles nüüdsama sai nende ühistute baasil valmis liialt suurelt planeeritud ühistu, millest ei käinud jõud üle. Kaks Ülemnõukogu liiget kaevasid tollase ÜN Presiidiumi sellekohase otsuse edasi suurde saali ja ma pidin Maaelu komisjoni esimehena kõnepuldis mitme tunni jooksul kaitsma otsust nii, et pintsakuvooder oli märg. Kahjuks oli ka see ainuke erandjuhtum, kus ühistud said töötlemisteenust osutava vara tagasi.
Omandi- ja maareformi komisjoni töös osalenuna ja hiljem, enam kui 30 aasta jooksul suuremat kaubatoodangut andvat talu- põllumajandusettevõtet arendanuna ning vahel ka erapooletu külakogukonna liikmena, võin erapooletult siiski tõdeda, et mõnedes nüanssides võitsid endised omanikud, teisalt jällegi uued alustajad või kes linnades riiklikke suurettevõtteid erastasid. Näiteks maareformiseadus tõi tagastamisega korraks küll õiglust ja laiendas omanikena käituvate inimeste ringi, kuid tegevtalunike arv praktiliselt ei tõusnud. Veelgi enam, 1989–1991 ENSV Taluseaduse järgi alustanud edukatest talumeestest-naistest said Põllumajandusreformi järgselt peale 1993. aastat väga edukad suurfarmide, aianduse jms arendajad, mis seniajani annavad lõviosa meie kaubatoodangust. Kahjuks aga ei osanud peamiselt teistel elualadel tegutsenud, linnades ja välismaal elanud õigusjärglased oma maaomandit hinnata, võtsid kergesti vastu devalveerunud EVP-d või müüsid need maad ja metsad kohe peo peale makstava tühise raha eest võimekatele kokkuostjatele või koguni välismaalastele. Hiljem, Riigikogu ajal võeti koguni vastu seadus, et põllu-ja metsamaad võivad omandada ka juriidilised isikud, isegi juhul kui välismaa firmas on kasvõi üks Eesti kodanik. (Teatavasti enamik Euroopa riikides, eriti Põhjamaades on põhimõte: kuna põllu- ja metsamaa moodustab iga riigi pindalast enamiku, siis see tohib kuuluda vaid riigi konkreetsele kodanikule, keegi aga ei keela ühisharimist). Riigikogus aga lubati seaduseparanduse poolt hääletanud linnakodanikele oma nn suvitustalu juurde erastada kuni 50 ha. Tootmistalu arendav põllumees pidi seega üha kallineva tehnika eest (välis)pankadele makstavate hiidintresside eest minema tootmise laiendamiseks maad rentima tema kõrvale tekkivate nn suvitustalude käest. Need mõlemad variandid aga viisid jällegi lahku maaharija ja omaniku, kes ideaalis peaks olema ühes isikus.  Kokkuvõtteks oli see vesi ülisuurte firmade veskile. Liialt väikese omanike ringiga ühiskond on kahjuks kõrvalistele tuultele avatud ja väheseks jääb omandi ning ühtlasi riigi tõelisi kaitsjaid. Seadused võivad olla väga arvestavad ja kompromissialtid, kuid tohutu arvukad seadusparandused või ministeeriumite määruste täiendused võivad muuta isegi algset poliitilist tahet ühes või teises suunas. Väga palju olenes omavalitsuste ametnike teotahtest ja volikogude nn juhttegelaste jõu ning erakonnamängudest. Algaastatel rohkem, nüüd aga püüavad riiklikud ametid lõtva kummi pingutada järelejäänud juhtude osas isegi üle.
Palju on ka positiivset Eesti arengus
Kui enamik külgi on meie Euroopa Liidus olles Eestis jõudsalt arenenud, põllumajandustoetused ei ole küll päris EL tasemel, kuid peale Eesti liitumist 2004. a Euroopa Liiduga on meie PRIA (Põllumajanduse Registrite ja Informatsiooni Amet) teinud tõhusat tööd, tema enda ametnike kulud on EL-is ühed väiksemad võrreldes teiste EL riikide toetuste jagamisel põllumeestele jt tootjatele. Tänu sellele võeti uuesti taaskasutusse 14 aasta jooksul võssa kasvanud maid, mille käigus see tõusis ühe Eesti elaniku kohta 2004. a 0,56 ha-lt nüüdsele 0,7 hektarile, kuigi lehmade arv vähenes- tõusis piimatoodang aastast aastasse lehma kohta üle 10 000 liitri jne. Kahjuks oleme pesuveega välja visanud äärmusliikumiste tuhinas endistest aegadest ka positiivset. Näiteks ära hävitanud Balti-sakslastest siia jäänud ja vene ajal uue hoo sisse saanud karusloomakasvatuse, Taanis aga on see üks maailma arenenuim. Ka Soomes saadi möödunud aastasel kevadoksjonil karusnahkade eest üle 250 miljoni euro. Eestis jääb ainuüksi broileriliha tootmisel üle 6100 tonni tapajäätmeid, koos munakanade ja teiste loomaliikide jäätmetega on see isegi viis korda suurem, mida ei väärindata- vaid lihajäätmed transporditakse kogu Eestist Väike-Maarjasse energiamahukale tuhastamisele. Viimase kasutus põlluväetisena ei ole otstarbekas ja seegi mahepõllumajanduses mitte täielikult määrustega lahendatud.
 Samas oleme edukad  olnud tööstuse suunamisel rohkem teadusmahukamale ja automatiseeritumatele lahendustele.
35 aastat hiljem – kaks vaadet
Kui püüda 35 aastat hiljem omandireformi tulemusi võimalikult erapooletult kokku võtta, võib eristada kahte vaadet: makro- ja mikrotasandit.
Makrotasandil tuli reform oma peamiste majanduslike ja poliitiliste eesmärkidega suuresti toime. Toimus kiire üleminek turumajandusele, eraomandi laienemine lõi eeldused ettevõtluseks ning EVP-de abil toimunud korterite erastamine aitas kujundada omanike ühiskonda ja keskklassi. Eesti jõudis väga kõrge koduomanike osakaaluga riikide hulka. Võrreldes mitme teise endise Nõukogude Liidu vabariigiga kujunes meil vähem oligarhilist omandikontsentratsiooni.
Mikrotasandil kaasnes reformiga aga sotsiaalset ebaõiglust ja kaotusi. Kõige nähtavamalt väljendus see sundüürnike probleemis ja ebavõrdsetes võimalustes korteriturul. Tartu Annelinnas või Tallinna niinimetatud mägedel sai palju inimesi korteri EVP-de eest erastada, samal ajal kui sundüürnikud seisid silmitsi üüritõusu, väljatõstmise ohu ja omanike nõudmistega. Omandi jagamine põhjustas vaidlusi ka perekondades ja suguvõsades.
Kokkuvõte
Omandireformi ei saa hinnata ainult ühe huvigrupi vaatenurgast. Endiste omanike, sundüürnike, seniste maakasutajate, talude taastajate ja uute omanike kogemused olid väga erinevad. Reformi eesmärk oli korraga taastada ajalooline õiglus, luua eraomandil põhinev ühiskond ja anda inimestele võimalus saada osa seni üldrahvalikuks nimetatud varast. Need eesmärgid ei olnud alati omavahel vastuoludeta ühitatavad.
Seetõttu ei ole minu küsimus „Kui suure osa 1990–1992 omandireformide ümberjagamise käigus said sina?“ainult retooriline provokatsioon. See on küsimus, mille kaudu võiksime 35 aastat hiljem vaadata omandireformi mitte ainult seaduste ja poliitiliste otsuste, vaid ka inimeste tegelike kogemuste kaudu.
Meil on põhjust tunnustada seda, kui kiiresti ja keerulistes oludes tuli toona otsuseid teha. Samal ajal on meil põhjust küsida, mida oleks saanud teha teisiti. Reformi majanduslik edu ja selle sotsiaalne hind eksisteerisid kõrvuti. Ajalugu tehtud otsuseid enam ei muuda, kuid nende aus ja mitmekülgne hindamine aitab mõista nii Eesti riigi kujunemist kui ka neid pingeid, mille jälgi tunneme ühiskonnas tänaseni. Nii see oli ja nõnda ta on. Aga alati on tahtmine võrrelda end naabritega
Mõni sõna omandireformist Lätis ja Leedus, kelledel oli 1990. a sama poliitiline ja majanduslik olukord. Olin sealsete agraarspetsialistidega ühenduses juba meie Taluseaduse tegemisel 1989.aastal
Leedu omandireformi peetakse Baltimaade hulgas kõige kiiremaks ja radikaalsemaks. Juba enne nende iseseisvuse taastamise väljakuulutamist 11. märtsil 1990.a.ja enne omandireformi moodustasid nad kiiresti sealse Taluseadusega üle 5000 talu. Omandireformis kasutati investeerimisvautšereid. Samuti kehtis neil tagastamise põhimõte, vähem aga oli maa asendamist. Leedus oli pärijate ring väiksem ja tagastamise tingimused rangemad (Leedu ennesõjaaegsed talud olid Poolaga sarnased, väga väikesed ja nüüdses olukorras 2–3 põlvkonda hiljem oleks omanike ring veelgi edasi pihustunud). Seega maa tagastamine seotud rohkem harimisega. Nende nn taluseadus ja seejärel maareformi seadus seotud rohkem talumajapidamise tegeliku taastamisega. Kuigi Leedu NSV põllumajandustöötajatele ehitati ja töötajad ise ehitasid 80% väikeelamuid ja vaid 20% olid suurpaneelelamutes (ENSV-s täpselt vastupidi), siis Leedus veeti 1950–1956. a väga palju talusid kokku nn perspektiivsetesse töölisasulatesse, Eestis aga samal ajal vaid kaks talu Valgamaal. Seega moodustati Leedus palju 700–1200 ha põlde, mis nüüd jaotati 5–15 ha tükikestes, kuhu 1990. aastate alguses iga maatöötaja käis keset põldu oma 4-5 lehmaga karja lüpsmas jt loomi talitamas. Seda märkasime ka meie, kui me 1990-te alguses üle Leedu ja Poola Lääne-Euroopasse sõitsime.
Läti omandireformis oli samuti esmane restitutsiooni põhimõte 1940. a omandiõiguse tasandil, eelistati maaomandi taastamist võimalikult samas kohas. Lätis võeti Põllumajandusreformi seadus vastu tunduvalt varem, juba 13. juunil 1990, ka Maareformi seadus põllumajandusettevõtetele meist aasta varem, 21. novembril 1990 ning sama asi linnapiirkondade jaoks alles 20. novembril 1991.
Linnades toimus suurerastamine privatiseerimissertifikaatide alusel. Selle alusel tekkisid mitmed oligarhid, eriti sadamalinnades. Ühe sertifikaadi hinnaks määrati 28 Läti latti, ehk 39,84 eurot. Keskmine inimene sai sertifikaate nimiväärtuses umbes 2000-3200 eurot. Ka Lätis algas vautšerite turuväärtus langema väga kiiresti, kui sertifikaadi-vautšeri eest maksti vaid 0,5–2 latti. Ka Lätis õnnestus korteri erastamisel või Erastamisagentuurist suurfirmade aktsiaid ostes maksta kogu nimiväärtuse ulatuses. Seega kordus sama ülekohus Eestiga.

Nüüd siis lõpuks peale EVP-de saamist ja kasutamist otsene küsimus nn laiema eluruumi kohta numbrites ja arvudes. Näiteks kui palju maismaad ja põllumaad tuleb ühe inimese kohta Maailmas ja Eestis ?
F. Virma (2004) andmetel on maakera pinnast 70,8 % kaetud veega, maismaad seega vaid 29,2% ehk 149,1 mln ruutkilomeetrit, millest 14 mln võtavad enda alla liustikud, 17 mln tundra ja 15-20 mln ruutkilomeetrit mitmesugused kõrbeliigid. 70% maakera rahvastikust elab vaid 7%-l maismaal.
Mõningaid näiteid Eesti ja maailma kohta 2004. a seisuga.

Ss
(NB Siin on toimetajal võimalik valida- kumba tabelit ta eelistab ?)
Euroopa Liidu  üldpindala on 4 mln ruutkilomeetrit 440 miljoni elaniku kohta, seega 0,9 ha ühe elaniku kohta. Mägistes ja metsarikastes piirkondades rohkem, Belgias, Hollandis ja Saksamaal tunduvalt vähem.
Praegu tuleb Eestis ja naaberriikides ühe elaniku kohta üldpindala, põllu- ja metsamaad järgmiselt

                    Üldpind ha   Põllumaad ha   Metsamaad ha   Riigimets  ha    Eramets ha
Eestis                3,4                  0,7                    1,7                     0,85                  0,85
Soomes             6,0                  0,4                    4,0                     0,93                  2,43
Lätis                  3,4                  0,8                    1,6                     0,83                  0,97
Leedus              2,3                  0,8                     0,8                    0,38                  0,32
Maakera keskmisena tuleb ühe inimese kohta põllumaad tunduvalt vähem, ligikaudu 0,23 ha. Eestis on vastav näitaja 0,69 ha, Venemaal 0,91, Soomes 0,47, Austraalias 2,50, Saksamaal 0,15, Indias 0,16 ja Jaapanis 0,03 ha. Kui vaadata Saksamaa põllumajanduse nn eluruumi kitsikust, saame aru miks said alguse kaks maailmasõda.
Kellele siis kuulub maa?
 Uurides kodanike ja mittekodanike andmeid nimetatud riikides, võime tõdeda, et Eesti statistikas on avalikke andmeid raske leida, kuid võib oletada, et see pole väiksem Läti andmetest. 
Soomes eristatakse peamiselt vaid eespool mainitud era, riigi- ja munitsipaalmaid ilma omanike kodakondsust märkimata.
Läti põllumaast 0,6–1% kuulub välismaalastele, kaudselt rohkem, nende põllu- ja metsamaast üksikisikust välismaalastele 0,5%, välismaa kapitaliga firmadele 8% ning juriidiliste isikute käes on 22,3% põllu- ja metsavaldustest.
Leedu statistika ei ütle samuti otseselt välismaalaste osatähtsuse kohta, kuid kümme aastat tagasi annab üks välismaa statistikafirma teada, et esimesed on enda kätte saanud 2,3% haritavast maast.
Väga huvitava võrdluse Eesti, Läti ja Leedu kohta, võttes kaalubaasiks Soome majanduse, annab akadeemik, prof. Urmas Varblase YouTube loeng oma vilistlastele 2025. aastast.
Tänan tähelepanu eest.

